УэрэджыIакIуэр ягъэлъапIэ
УФ-м щIыхь зиIэ и артист, уэрэджыIакIуэ цIэрыIуэ Хъупсырджэн Албэч и ныбжьыр илъэс 60 зэрырикъур Музыкэ театрым щагъэлъэпIащ. Пшыхь гуапэр иригъэкIуэкIащ уэрэджыIакIуэ Къумыкъу Мухьэдин.
ЩоджэнцIыкIу Алий и цIэр зезыхьэ Къэбэрдей къэрал драмэ театрым и артист Хьэмырзэ Ахьмэд Хъупсырджэн Албэч хуитха усэм пшыхьым къыще- джащ. Къэбэрдей-Балъкъэр, Адыгэ, Ингуш, Осетие Ищхъэрэ-Алание республикэ-хэм щIыхь зиIэ я артист Ло- сэн Тимур и пшыналъэ дахэр зи махуэр зыгъэлъапIэ и лэжьэгъум тыгъэ хуищIащ. Музыкэ театрым игъэлъэгъуащ «Ашэмэз и бжьамий» балетым щыщ теплъэгъуэ. Ар игъэуващ КъБР-м гъуазджэхэмкIэ щIыхь зиIэ и лэжьакIуэ, Музыкэ театрым и балетмейстр нэхъыщхьэ ПащIэ Рамед. Лъэпкъ IуэрыIуатэри, щэнхабзэри, хабзэри щызэхэухуэна а лэжьыгъэр къызэхуэсахэм гурыхь ящыхъунтэкъэ?!
— Илъэс зыбжанэ хъуауэ Музыкэ театрым зи ма-къыр щыIу, цIыхубэм гукъыдэжрэ дэрэжэгъуэрэ езыт Хъупсырджэн Албэч сохъуэхъу уэрэд щIыжимыIэн щхьэусыгъуэ зэи имыIэну, узыншагъэ бы- дэ, ехъулIэныгъэ щымыщIэу куэдрэ утыкур тхуи- гъэбжьыфIэну, — жиIащ КъБР-м щэнхабзэмкIэ и министр Къумахуэ Мухьэдин.
Щэнхабзэм и лэжьакIуэхэм я профсоюзым и Къэбэрдей-Балъкъэр щIыналъэ зэгухьэныгъэм и унафэщI, УФ-м щIыхь зиIэ и артисткэ Дау Марьянэ пшыхьым къыщеджащ я IуэхущIапIэм и лэжьакIуэхэм къабгъэдэкIыу Хъупсырджэн Албэч къыхуагъэхьа хъуэхъум. Я ныбжьэгъум, лэжьэгъум хуэгъэза псалъэ гуапэхэм пащащ икIи я уэрэдхэри тыгъэ хуащIащ УФ-м щIыхь зиIэ и артист Ташло Алий, КъБР-м и цIыхубэ артисткэ Сокъур Ольгэ, КъБР-м щIыхь зиIэ и артистхэу КъуийцIыкIу Валерий,Зеущэ Iэуес, ХьэхъупащIэ Амырхъан, Музыкэ театрым и уэрэджыIакIуэхэу Джыназ Нурбий, КъуэщIысокъуэ Роксанэ, Мамбэт Мадинэ сымэ, нэгъуэщIхэми.
Пшыхьым Хъупсырджэным щыжиIащ куэдым фIыуэ ялъэгъуа и уэрэдхэр. Абы яхэтт узыгъэгуфIи, узыгъэгушхуи, узыгъэнэщхъеи. Нэхъыщхьэращи, кърихьэлIахэм уэрэдхэр ягу ды-хьащ, я гукъыдэжми хигъэхъуащ.
Албэч илъэс куэд щIауэ и ныбжьэгъу, Къэрал киноконцерт гъэлъэгъуапIэм и кинозалым и унафэщI Сокъур Руслан къызэхуэсахэр иригъэдэIуащ къащыщIауэ щытахэм ятеухуа хъыбархэм.
«Адыгэ псалъэ» газетым и редактор нэхъыщхьэ, Къэбэрдей Адыгэ Хасэм и тхьэмадэ ХьэфIыцIэ Мухьэмэд жиIащ Хъупсырджэн Албэч зэрикъуажэгъур, зэриныбжьэгъур, тIури зы махуэм къызэралъхуар, «УФ-м щIыхь зиIэ и артист» цIэ лъапIэр къызэрыхуагъэфэщауэ щытами и гугъу ищIащ. Мухьэмэд абы тыгъэ хуищIащ АР-м, КъБР-м, КъШР-м я цIыхубэ тхакIуэ, СССР-мрэ УФ-мрэ я Къэрал саугъэтхэм я лауреат МэшбащIэ Исхьэкъ и тхыгъэхэр щызэхуэхьэсауэ иджыблагъэ къыдэкIа том тIощIыр.
Къэпсэлъахэм къыхагъэщащ Албэч хьэл-щэн дахэ зэрыхэлъыр, зэрыгукъабзэр, республикэм и гъуазджэм, щэнхабзэм хэлъхьэныгъэфI зэрыхуищIар, и зэфIэкIым куэд зэригъэгушхуэр, пщIэ зэриIэр.
Зэхыхьэр щIэщыгъуэу, гуапэу екIуэкIащ. Хъупсырджэн Албэч фIыщIэ яхуищIащ и пшыхьым кърихьэлIахэмрэ ар хуэзыгъэдэхахэмрэ.
ТЕКIУЖЬ Заретэ.
Сурэтыр Къарей Элинэ трихащ.
